মহিলাদের বিশ্বকাপের প্রথম ম্যাচে ইংল্যান্ডকে হারিয়ে দিয়েছে ভারত। দুরন্ত অধিনায়কত্বের পাশাপাশি ব্যাট হাতে অধিনায়কোচিত ৭১ রান করেছেন মিতালি রাজ। এই নিয়ে টানা সাতটি ইনিংসে অর্ধশতরান করলেন ৩৪ বছরের ভারতীয় অধিনায়ক। কিন্তু তাঁর এই ধুন্ধুমার পারফরম্যান্সের চেয়েও বেশি আলোচনা চলছে ব্যাট করতে নামার আগে তাঁর মনঃসংযোগের অভিনব পদ্ধতি দেখে।   
দুই ওপেনার ব্যাট করতে নেমে যাওয়ার পর প্যাড পরে বসে থাকতে দেখা যায় মিতালিকে। সাধারণত ব্যাটসম্যানরা সকলেই এই সময় মনঃসংযোগ করেন। এ ব্যাপারে সকলেই নিজের মতো করে প্রস্তুত হন। কিন্তু মিতালিকে যা করতে দেখা গেল তা একেবারে অভিনব! মন দিয়ে বই পড়ছিলেন তিনি। তাঁর সেই ‘কুল’ ভঙ্গি দেখে উচ্ছসিত সকলে। 

এই বিষয়ে অন্যান্য খবর

প্রিয় পুরুষ ক্রিকেটারের নাম জানতে চাওয়া হয়েছিল। জবাবে কী বললেন মহিলা দলের অধিনায়ক


টিভির পর্দায় বই হাতে ভারত অধিনায়ককে দেখে তাঁকে প্রশংসায় ভরিয়ে দিয়েছেন টুইটার ব্যবহারকারীরা। মহেন্দ্র সিংহ ধোনি বরাবরই ‘কুল’ বলে পরিচিত ক্রিকেট মহলে। এদিন মিতালিকে দেখে মাহির কথাই মনে এসেছে সকলের। 
ক’দিন আগেই এক সাংবাদিককে একহাত নিয়েছিলেন মিতালি। প্রিয় পুরুষ ক্রিকেটার কে, এই প্রশ্নে বেজায় চটেছিলেন তিনি। ওই সাংবাদিকের কাছে জানতে চেয়েছিলেন তিনি কোনও পুরুষ ক্রিকেটারের কাছে তাঁর প্রিয় মহিলা ক্রিকেটার কে তা কখনও জানতে চান কি না। তাঁর এমন জবাবে সকলেই মুগ্ধ হয়েছিলেন। টেনিস সুন্দরী সানিয়াও প্রশংসা করেছিলেন মিতালির। 
এদিন ব্যাট হাতে সাফল্য পাওয়ার পাশাপাশি ব্যাট করতে নামার আগে বই পড়ার ঘটনায় আবার সকলের প্রশংসা কুড়োলেন মিতালি।